Para outras páxinas con títulos homónimos véxase: Louredo.

**San Salvador de Louredo** é unha parroquia do concello de Mos. Segundo o IGE en 2014 tiña 1626 habitantes (813 homes e 813 mulleres) distribuídos en 11 entidades de poboación. Segundo o padrón municipal en 2004 tiña 1197 habitantes (605 mulleres e 592 homes), 162 máis ca en 1999.

Xentilicio
----------

O seu xentilicio é **louriño**.

Topónimo
--------

O topónimo **Louredo** (do latín LAURETUM, de LAURUM máis o sufixo abundancial -ETUM) fai referencia a un lugar onde hai loureiros.

Xeografía
---------

Nos últimos anos, presenta un forte crecemento demográfico grazas en boa parte á urbanización de Santo Antoíño. A parroquia está atravesada pola estrada N-550 e pola liña de ferrocarril Redondela-Ourense. Cara ao sur da parroquia creouse a comezos do século XXI un polígono industrial.

Louredo é a parroquia de Mos con maior número de hectáreas de monte, aínda que eses terreos están sendo atacados constantemente por mor dos devastadores incendios forestais que asolan toda a zona. A pesar diso, a fauna e a flora destes montes é moi numerosa e lévanse a cabo actuacións para a recuperación da súa contorna.

Patrimonio
----------

A igrexa parroquial é de orixe románica do século XII e retocada no XIII. Porén, sufriu importantes cambios estruturais a finais do século XVIII. Consérvanse canzorros nos muros laterais antecedendo ao beirado e á cornixa. Sobre a porta hai unha inscrición co texto ESTA OBRA HIZO A SU COSTA DON FRANCISCO CASTIÑEIRA. AÑO DE 1780. A torre foi construída en 1722, con base cadrada. No interior hai un escudo de armas que fai referencia á liñaxe dos Lanzos e Taboada, así como un sepulcro situado na Capela Maior. A igrexa sufriu un incendio o 10 de marzo de 1996, que destruíu o teito da nave central. En 1997 fíxose a rehabilitación.

No enreixado da igrexa hai un peto de ánimas, presidido pola Virxe do Carme. Na casa reitoral, con planta en forma de L e muro con porta ameada coa data de 1666 no seu lintel, consérvanse os muros dunha capela do século XVI.

O pazo de Santo Antoíño ten orixe no século XIV, pero foi reconstruído no XVIII. Conta cunha capela do XVI.

A carón da igrexa consérvase unha ponte sobre o rego das Fragas, pola que discorría o camiño real de Tui a Santiago de Compostela.

Galería de imaxes
-----------------

* 
* Peto de ánimasPeto de ánimas
*

Notas
-----

1. 1 2  Decreto 219/1998, do 2 de xullo, polo que se aproba o nomenclátor correspondente ás entidades de poboación da provincia de Pontevedra.
2. ↑  "Xentilicios\_0.pdf" (PDF). p. 25. Consultado o 22 de xullo de 2021.
3. ↑  Igrexa parroquial de San Salvador de Louredo na páxina web colaborativa Patrimonio Galego.
4. ↑  Peto de Ánimas de San Salvador de Louredo na páxina web colaborativa Patrimonio Galego.
5. ↑  Reitoral de San Salvador de Louredo na páxina web colaborativa Patrimonio Galego.

Lugares e parroquias
--------------------

### Lugares de Louredo

| Lugares da parroquia de Louredo no concello de Mos (Pontevedra) |  |
| --- | --- |
| Arrufana | O Enxertado | O Pantaño | O Pombal |

### Parroquias de Mos

| * v
* c
* e
Galicia  ·  Provincia de Pontevedra  ·  Parroquias de Mos |
| --- |
| Cela (San Pedro)  ·  Dornelas (Santa María)  ·  Guizán (Santa María)  ·  Louredo (San Salvador)  ·  Mos (Santa Eulalia)  ·  Pereiras (San Miguel)  ·  Petelos (San Mamede)  ·  Sanguiñeda (Santa María)  ·  Tameiga (San Martiño)  ·  Torroso (San Mamede) |

Véxase tamén
------------

### Outros artigos

* Lugares de Mos

|  |  |
| --- | --- |
| Control de autoridades | 
* Wd: Q12392119
* código INE: 36033040000

 |